# ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ Γ’ ΛΥΚΕΙΟΥ

**ΚΕΙΜΕΝΟ 1**

*Το Κείμενο 1 αποτελεί απόσπασμα από επιστολή του Λέον Τολστόι1 προς τον Γκάντι2. Το απόσπασμα έχει διασκευαστεί ελαφρώς για τις ανάγκες της εξέτασης.*

Προς τον Γκάντι,

 Γιοχάνεσμπουργκ, Transvaal, Nότια Αφρική,

Έλαβα την εφημερίδα σου «Indian Opinion» και χάρηκα που διάβασα όλα όσα λέγει γι’ αυτούς που αποκηρύττουν την αντίσταση με τη χρήση βίας. **Αμέσως** ένιωσα την επιθυμία να σου αποκαλύψω τις σκέψεις που μού προκάλεσε η προσεκτική της μελέτη.

Όσο περισσότερο ζω -κυρίως τώρα που αισθάνομαι καθαρά τον θάνατο να πλησιάζει- τόσο πιο πολύ

θέλω να εκφράσω τα έντονα συναισθήματά μου και τη γνώμη μου γι’ αυτό που ονομάζουμε αποκήρυξη κάθε μορφής αντίστασης με τη χρήση βίας, το οποίο απλώς σημαίνει το δόγμα του Νόμου της αγάπης.

Ο αγώνας των ανθρώπινων ψυχών για την αγάπη είναι ο υπέρτατος αγώνας της ζωής. Ο αγώνας **δηλαδή** για ενότητα και αγάπη αντιπροσωπεύει τον υψηλότατο και πράγματι μοναδικό νόμο της ζωής, όπως ο καθένας γνωρίζει και αισθάνεται στα βάθη της καρδιάς του (όπως το βλέπουμε ξεκάθαρα στα παιδιά). Αυτός ο Νόμος κατέδειξε ιδιαίτερα τον κίνδυνο μιας παραπλάνησης, η οποία παρουσιάζεται στους ανθρώπους που ζουν σύμφωνα με τα υλικά τους συμφέροντα -δηλαδή ζουν με το δικαίωμα να υπερασπιστούν τα συμφέροντά τους με τη βία.

Κάθε χρήση βίας είναι ασυμβίβαστη με την αγάπη ως τον υπέρτατο νόμο της ζωής, και μόλις η χρήση βίας φανεί αποδεκτή, ακόμα και σε μία μεμονωμένη περίπτωση, ο ίδιος ο νόμος αμέσως αναιρείται. Ο νόμος της αγάπης δεν ισχύει και δεν μπορεί να ισχύει, **άπαξ** και η άμυνα με τη βία τοποθετηθεί δίπλα του. Έστω κι αν μία φορά ο νόμος της αγάπης δεν ισχύσει, τότε δεν απομένει κανείς νόμος εκτός από τον νόμο του δυνατού.

Ναι, μπορεί να γράφουμε στις εφημερίδες για την πρόοδό μας, για ανακαλύψεις, για τις συμμαχίες μας καθώς και για τα λεγόμενα έργα τέχνης. Αλλά η αύξηση της εγκληματικότητας, η αυξανόμενη πολυτέλεια των πλουσίων και η αυξανόμενη αθλιότητα των φτωχών -όλα είναι ενδείξεις αυτής της εσωτερικής αντίφασης, η οποία και πρέπει να διαλυθεί. Και βεβαίως θα διαλυθεί με τέτοιο τρόπο ώστε ο Νόμος της αγάπης θα αναγνωρισθεί και όλη η πίστη στη βία θα εγκαταλειφθεί.

Δικός σου, Λέων Τολστόι

*Μετάφραση-σημειώσεις: Δημήτρης Μπαλτάς από τα κείμενα πού περιέχονται στον τόμο Recollections and Essays by Leo Tolstoi, Oxford University Press, London-New York-Toronto, 1937, σσ. 433-439.*

**1Ο Λέων Τολστόι** (1828-1910) ήταν Ρώσος συγγραφέας. Θεωρείται ένας από τους μεγαλύτερους συγγραφείς όλων των εποχών.

**2Ο Μαχάτμα Γκάντι** (1869-1948) ήταν [Ινδός](https://el.wikipedia.org/wiki/%CE%99%CE%BD%CE%B4%CE%AF%CE%B1) [δικηγόρος](https://el.wikipedia.org/wiki/%CE%94%CE%B9%CE%BA%CE%B7%CE%B3%CF%8C%CF%81%CE%BF%CF%82)[, πολιτικός](https://el.wikipedia.org/wiki/%CE%A0%CE%BF%CE%BB%CE%B9%CF%84%CE%B9%CE%BA%CF%8C%CF%82), στοχαστής και επαναστάτης [ακτιβιστής](https://el.wikipedia.org/wiki/%CE%91%CE%BA%CF%84%CE%B9%CE%B2%CE%B9%CF%83%CF%84%CE%AE%CF%82). Υπήρξε

σημαντικός πνευματικός οδηγός της Ινδίας και του [κινήματος για την ανεξαρτησία της](https://el.wikipedia.org/wiki/%CE%9A%CE%AF%CE%BD%CE%B7%CE%BC%CE%B1_%CE%B3%CE%B9%CE%B1_%CF%84%CE%B7%CE%BD_%CE%B1%CE%BD%CE%B5%CE%BE%CE%B1%CF%81%CF%84%CE%B7%CF%83%CE%AF%CE%B1_%CF%84%CE%B7%CF%82_%CE%99%CE%BD%CE%B4%CE%AF%CE%B1%CF%82), καθώς και εμπνευστής της μεθόδου παθητικής αντίστασης χωρίς τη χρήση βίας έναντι των καταπιεστών.

# ΚΕΙΜΕΝΟ 2

**Η βία υπάρχει παντού**

Ας πούμε ότι κλείνουν τα γήπεδα. Σταματούν τα πρωταθλήματα. Οι κερκίδες αδειάζουν. Νομίζετε ότι θα σταματήσουν τα φαινόμενα βίας; Κάθε άλλο. **Άλλωστε** το πρόβλημα δεν εντοπίζεται μόνο στα γήπεδα. Βία υπάρχει και στα σχολεία και μάλιστα με μεγαλύτερη έκταση. Κανένας δεν σκέφτηκε να τα κλείσει. Υπάρχουν δύο τρόποι για να προσεγγίσεις το θέμα της βίας. Ο εξειδικευμένος, με το μεγεθυντικό φακό πάνω από τα γήπεδα. Και η πιο ευρεία ματιά που εξετάζει την κουλτούρα της βίας. Διότι η βία υπάρχει πλέον παντού. Είναι στα τραγούδια που ακούει η πιτσιρικαρία. Είναι στα εκατοντάδες βίντεο που ανεβαίνουν καθημερινά στα social με τσαμπουκάδες ανάμεσα σε εφηβικές συμμορίες. Νέοι που ληστεύουν ή χτυπούν, απλά για να έχουν να λένε ότι το έκαναν κι αυτό ή για να το ανεβάσουν στο TikTok. Είναι στην κακοποίηση των πιο αδύναμων στο σχολείο, στον δρόμο και τις γειτονιές, είναι στο λεκτικό bullying κάτω από φωτογραφίες και αναρτήσεις.

Η βία είναι «τάση» για ένα κομμάτι της σημερινής νεολαίας και τα περιστατικά ωμής και άγριας βίας μεταξύ ανηλίκων αναρίθμητα, δηλώνοντας την ανάπτυξη μιας ενεργά επιθετικής κουλτούρας. Αυτή η κουλτούρα ενισχύεται από υπαρκτές και έντονες ανισότητες. Τα social media γεννούν οργή σε αυτούς που δεν ανήκουν στους προνομιούχους. Και αν είσαι ένας πιτσιρικάς και αισθάνεσαι αδύναμος, χωρίς προοπτική, με ασήμαντο αποτύπωμα, αυτές οι ομάδες σου ενισχύουν το αίσθημα του ανήκειν. Σου προσφέρουν ισχύ και ταυτότητα. Τα πιο αιματηρά, τα πιο δολοφονικά περιστατικά που συνδέονται με οπαδική βία, δεν έγιναν κατά τη διάρκεια αγώνων. Έγιναν εκτός γηπέδου και μάλιστα σε ημέρες που δεν υπήρχε αγωνιστική δράση.

**Συνεπώς**; Τα γήπεδα είναι μόνο ένας θύλακας, ένας πίδακας που πετιέται από ένα υπόγειο ποτάμι που τρέφει και συντηρεί τη βία. […]

*Απόσπασμα ελαφρώς διασκευασμένο από άρθρο του Κώστα Γιαννακίδη, 11.12. 2023*

*Πηγή: Protagon.gr*

**ΘΕΜΑ Β**

**Β1.** Σκοπός του συγγραφέα του **Κειμένου 1** είναι να ευαισθητοποιήσει τους αναγνώστες για το ζήτημα της αγάπης. Να βρείτε από το κείμενο τρεις (3) γλωσσικές επιλογές-εκφραστικά μέσα, τα οποία στηρίζουν τον σκοπό του (μονάδες 6). Να προσδιορίσετε για το καθένα τη λειτουργία του μέσα στο κείμενο. (μονάδες 6)

# Μονάδες 12

**Β2. α)** Η τέταρτη παράγραφος του **Κειμένου 1** («Κάθε χρήση βίας είναι ασυμβίβαστη… τον νόμο του δυνατού») οργανώνεται στη βάση της αντίθεσης. Να βρείτε τα δύο μέρη της αντίθεσης (μονάδες 2) και να εξηγήσετε πώς αυτή η επιλογή εξυπηρετεί τον σκοπό του συντάκτη. (μονάδες 3)

# Μονάδες 5

**Β2. β)** Λαμβάνοντας υπόψη το περιεχόμενο του **Κειμένου 2**, πώς ερμηνεύεται, κατά τον συγγραφέα, η κουλτούρα της βίας; (60-80 λέξεις)

# Μονάδες 8

**Β3.** Στα **Κείμενα 1 και 2** η συνοχή εξασφαλίζεται στα σημεία με έντονη γραφή με τις εξής διαρθρωτικές λέξεις: **αμέσως, δηλαδή, άπαξ, άλλωστε, συνεπώς.** Να εξηγήσετε τι δηλώνουν οι παραπάνω λέξεις (μονάδες 5), κάνοντας αναφορά στα νοήματα που αυτές συνδέουν στην κάθε περίπτωση. (μονάδες 5)

# Μονάδες 10

**ΘΕΜΑ Δ**

Με αφορμή την Παγκόσμια Ημέρα κατά της βίας, ως εκπρόσωπος της μαθητικής σας κοινότητας, αναρτάτε ένα άρθρο (350-400 λέξεις) στην ιστοσελίδα του σχολείου σας. Σε αυτό αναφέρετε περιπτώσεις που επιβεβαιώνουν την εκδήλωση νεανικής βίας στη συλλογική ζωή και παρουσιάζετε τρόπους με τους οποίους εσείς, ως νέα γενιά, μπορείτε να κάνετε πράξη στην καθημερινή σας ζωή τον Νόμο της Αγάπης, όπως αναφέρεται στο Κείμενο 1.

Να υποστηρίξετε τεκμηριωμένα την άποψή σας για το θέμα, αξιοποιώντας δημιουργικά και τα κείμενα αναφοράς (Κείμενα 1, 2).

# Μονάδες 30

**ΘΕΜΑ Δ**

Με αφορμή την Παγκόσμια Ημέρα κατά της βίας, ως εκπρόσωπος της μαθητικής σας κοινότητας, αναρτάτε ένα άρθρο (350-400 λέξεις) στην ιστοσελίδα του σχολείου σας. Σε αυτό αναφέρετε περιπτώσεις που επιβεβαιώνουν την εκδήλωση νεανικής βίας στη συλλογική ζωή και παρουσιάζετε τρόπους με τους οποίους εσείς, ως νέα γενιά, μπορείτε να κάνετε πράξη στην καθημερινή σας ζωή τον Νόμο της Αγάπης, όπως αναφέρεται στο Κείμενο 1.

Να υποστηρίξετε τεκμηριωμένα την άποψή σας για το θέμα, αξιοποιώντας δημιουργικά και τα κείμενα αναφοράς (Κείμενα 1, 2).

# Α’ ΖΗΤΟΥΜΕΝΟ

## Περιπτώσεις που επιβεβαιώνουν την εκδήλωση νεανικής βίας στη συλλογική ζωή

* Βία στα γήπεδα, υλικές ζημιές εντός και εκτός γηπέδων, ξυλοδαρμοί μεταξύ αντίπαλων οπαδών, ακόμα και μεταξύ οπαδών και παραγόντων, αθλητών, διαιτητών, αστυνομίας, δολοφονίες οπαδών, ραντεβού θανάτου μεταξύ οπαδών.
* Ενδοσχολική βία, λεκτική, σωματική, ψυχολογική, σε βάρος αδύναμων ή διαφορετικών ως προς το χρώμα, τη φυλή, το θρήσκευμα, την εμφάνιση, τις επιλογές κ.τ.λ. συμμαθητών.
* Διαδικτυακός εκφοβισμός, απειλές, ύβρεις, εκδίκηση μέσα από ψεύτικους λογαριασμούς, διάδοση ψευδών ειδήσεων και εικόνων σε βάρος άλλων χρηστών, παραβίαση ιδιωτικότητας, συναισθηματική εξαπάτηση, σεξουαλική παρενόχληση κ.τ.λ.
* Καταστροφές δημόσιας και ιδιωτικής περιουσίας, μέσων μεταφοράς, παράνομες καταλήψεις δημόσιων χώρων, επιθέσεις σε βάρος άλλων κοινωνικών ομάδων, συμπεριφορές που ενισχύονται λόγω των ανισοτήτων που βιώνουν ορισμένοι νέοι που νιώθουν αποκλεισμένοι από τα συλλογικά αγαθά.
* Επικίνδυνη οδηγική συμπεριφορά, έκφραση υπεροχής στην παραβίαση των ορίων ταχύτητας και γενικά του κώδικα οδήγησης.
* Ρατσισμός, εθνικιστική βία, μίσος και επιθέσεις ενάντια σε πρόσφυγες, μετανάστες, που ενοχλούν νέους ακροδεξιάς ιδεολογίας.
* Έμφυλη βία, σεξουαλικές επιθέσεις, γυναικοκτονίες, βιασμοί, ξυλοδαρμοί γυναικών.

# Β’ ΖΗΤΟΥΜΕΝΟ

## Τρόποι με τους οποίους η νέα γενιά μπορεί να κάνει πράξη στην καθημερινή ζωή τον Νόμο της Αγάπης

**Εντός σχολείου**

* Συμμετοχή σε εθελοντικές ομάδες, που διδάσκουν την ενσυναίσθηση, την αλληλεγγύη, την κοινωνική προσφορά προς συνανθρώπους μας που το έχουν ανάγκη.
* Ομαδοσυνεργατική μάθηση, ένταξη των μαθητών σε ομάδες εργασίας, που διδάσκουν τον σεβασμό στο διαφορετικό, τη συνεργασία, το ομαδικό πνεύμα.
* Αθλητικές δραστηριότητες, που ενώνουν τους μαθητές σε έναν κοινό σκοπό, διδάσκουν την αλληλεπίδραση, τη συνεργασία, τον σεβασμό στον συμπαίκτη και τον αντίπαλο.
* Ενίσχυση του ρόλου των μαθητικών συμβουλίων, που εξοικειώνουν τους μαθητές με τις δημοκρατικές διαδικασίες.
* Διάλογος μέσα στην τάξη.
* Αναρτήσεις στο διαδίκτυο κατά της βίας, συμμετοχή των νέων σε εκδηλώσεις, θεατρικές και μουσικές εκδηλώσεις κατά της βίας.

## Εκτός σχολείου

* Συμμετοχή σε (μαθητικές) πορείες, ειρηνικές διαδηλώσεις κατά της βίας.
* Χρήση των μέσων κοινωνικής δικτύωσης για αναρτήσεις που καταγγέλλουν τη βία οποιασδήποτε μορφής, με στόχο την ενημέρωση και την ευαισθητοποίηση και άλλων νέων, τη συγκρότηση εθελοντικών ομάδων, αλλά και οργανισμών προστασίας ανθρώπων που έχουν υποστεί βία.
* Σεβασμός, ενσυναίσθηση, αποδοχή του άλλου, αναγνώριση και περιφρούρηση των δικαιωμάτων όσων ευάλωτων απειλούνται από επιθέσεις, ρατσιστική βία κ.τ.λ.
* Έκφραση συμπαράστασης-αλληλεγγύης-βοήθειας στην καθημερινή ζωή απέναντι σε όσους έχουν ανάγκη, κοινωνική προσφορά.
* Τήρηση των νόμων, κοινωνική συνείδηση και ανάληψη ευθύνης προς τον συνάνθρωπο μέσα στο κοινωνικό σύνολο.